Urusz halála után a nyugati főváros, Új-Szaraj egy Arab Sah Muzaffar nevű trónkövetelő kezén volt, de a tényleges hatalom Mamaj beglerbég kezében volt, aki a Horda délnyugati részén saját tartományt szervezett magának. Toktamis Timur Lenk támogatásával hamarosan elfoglalta Új-Szarajt és 1380 áprilisában már az Azovi-tengerig jutott. Mamajt ekkoriban lázongó vazallusai, az orosz fejedelmek is szorongatták, ezért minden erejét összegyűjtve megpróbálta meghódoltatni őket, hogy egyesült erővel vehesse fel a harcot a keletről érkező veszedelemmel. A kulikovói csatában azonban döntő vereséget szenvedett, a Krímre menekült, ahol Toktamis harcosai elfogták és megölték.